Am 12. März hani mini Reis aträte nach  vielne trurige Abschieds. Ha ned viel gschlafe ide letschte Nacht im mim Bett. De Flug uf Quito isch ohni Problem verloffe. Näbe mir isch en Ecuadorianerin gsässe und ich ha s'erschte Mal mini Spanischkenntnis, woni mir usem Buech "Spanisch in 30 Tagen" (sehr empfehlenswert :-) ) bibracht han, chönne awände. Es isch en luschtige und kurzwilige Flug gsi. Ha ihre mini Jasschartetricks zeigt und alli Chartene vom Schällepuur bis zum Schilteass erklärt. Sie isch so fasziniert gsi, dass sie alles ufgschriebe  hed, damit sie das ihrne Fründe chan wiiterzeige. Ha ihre denn gseit, sie sell doch mal no am Telefonjasser Jürg Randegger alüte....hihihi nei nei es chlises Witzli gsi. Woni in Quito acho bin, bini ine sones bonzigs Hotel bracht worde, woni mi prompt verloffe han und mini Zimmertüre nümme gfunde han, heieiei isch wie es Labyrinth gsi. Det hani ei Nacht übernachtet und am nächschte Tag bini denn uf Cuenca witergfloge. Det hed mi denn mini Family abgholt. Ich wohne miteme 62 und 64 jährige Päärli und emene 27  jährige Sohn zäme. Ich bi härzlich empfange worde und ha würkli Glück gha, dassi i sone gueti Familie cho bin. Mir hend denn grad en chlini Stadtrundfahrt gmacht. Ich bi denn aber so totmüed gsi, dassi fascht s'ganze Weekend verpennt han, die Höchi da (2500 Meter über Meer) hani nonig so im Griff. Denn bini mal nochli alles echli go uskundschafte. Grad uf de andere Strassesite isch en riesige Sportkomplex, det bini natürlich grad go umeluege. Es hed sogar es Judo Dojo, so geil, und viel Tennisplätz, es  Schwimmbad und en Basketball Arena. Voll cool. D'Ecuadorianer sind mega sportlich, am Morge sind alli am Jogge. Ich bi au mal go jogge, es hed so langi Stägene, denn bini ufe und abe und plötzlich hani gmerkt, dass eine hinter mir au ufe und abe joggt. Ha ihn grad animiert, hed er gseit, und denn simmer is Gspröch cho. Er isch im Azug gsi und schafft inere Bibliothek, crazy würkli, nachher isch er verschwitzt go schaffe.